Vo seine Gegna is Heinrich nahezua jede denkbare Schlechtigkeit oglast worn - vom heimtückischn Mord bis zua befohlna Vagewaltigung engsta Ogheariga duach seine Vatrautn. Heinrich werd ois hintaheate, berechnand und heimtückisch bschriebn. Insbsondare in seine Ofangsjoahr ham eahm seine Gegna a Vuizoi an Vagehn und Vabrecha oglast. Eahm is voagwoafa worn, den hohn Adl auszrottn und de Sachsn vasklavn zum woin. De Quejn artikuliern aa vuifach Voawiaf gega sei Amtsfiahrung: Er hät de adlign und kiachlichn Großn ned an den politischn Eintscheidunga beteiligt. Ois weitare Vorwiaf wern aafgführt: de Valegung vo da Residenz noch Sachsn, de Untadrückung vom Adl bei gleichzeitiga Bevorzugung vo de Mnisterialen, de Vanochlässigung vo de Herrschoftspflichtn zu Gunstn vo Jagd und Spui, da Umgang mit Konkubinen, de Vakupplung hochadliga Deachta mit Männa vo niedara Herkunft und de Rekrutierung vo da keaniglichn Bsatzung duach de keaniglichn Deanstleit. Foigt ma dera Ibaliefarung, so muass a Monsta aaf dem Thron gsessn hom, wia es Gerd Tellenbach formuliert hot.